Source: http://www.ekoforum.sk/peticia/odnatie-pody-2/?month:int=5&year:int=2019&orig_query=
Timestamp: 2019-07-19 14:29:27+00:00

Document:
Hromadná pripomienka na zásadné prepracovanie, resp. stiahnutie návrhu Nariadenia vlády SR, ktorým sa ustanovuje výška odvodu a spôsob platenia odvodu za odňatie poľnohospodárskej pôdy. (Ing. Daniel Lešinský, PhD., Ing. Ján Topercer, CSc.) UKONČENÁ — Ekoforum.sk
Nachádzate sa tu: Titulná stránka / Petícia / Hromadná pripomienka na zásadné prepracovanie, resp. stiahnutie návrhu Nariadenia vlády SR, ktorým sa ustanovuje výška odvodu a spôsob platenia odvodu za odňatie poľnohospodárskej pôdy. (Ing. Daniel Lešinský, PhD., Ing. Ján Topercer, CSc.) UKONČENÁ
Ministerstvo pôdohospodárstva, životného prostredia a regionálneho rozvoja predkladá návrh nariadenia, ktorým by sa minimalizovala výška odvodu za odňatie poľnohospodárskej pôdy (trvalé alebo dočasné) na 0,1 €/m2, čo je oproti doterajším do 15€/m2 rádové zníženie. Sme názoru, že pôdu, predovšetkým tú úrodnú poľnohospodársku, ale rovnako aj lesnú, treba chrániť s maximálnym stupňom ochrany. Pripúšťame zníženie odvodu, ale iba v špecifických prípadoch - pre účely poľnohospodárskej činnosti, výstavby rodinného domu hospodára na danom pozemku do maximálnej rozlohy 20 árov na 1 žiadosť, 1 subjekt, 1 parcelu a kalendárny rok. Sme rozhodne proti lacnému odnímaniu pôdy pre developerské a iné investičné zámery na druhej strane sme otvorení pre hľadanie mechanizmu úľav pre dobré zámery v oblastiach s vysokou mierou nezamestnanosti.
Poľnohospodárska (a lesná) pôda má primárne zabezpečovať našu potravinovú bezpečnosť, dostatok kvalitných potravín a iných produktov, zamestnanosť na vidieku a rad mimoprodukčných verejnoprospešných funkcií charakteru ekosystémových služieb (napr. zadržiavanie vody v krajine, zabránenie deštrukcii pôdy, ochrana biodiverzity a krajinného rázu), preto si zaslúži ochranu a integrovaný manažment na prvom mieste.
Viac ako 50 % potravín, ktoré by sme mohli vyprodukovať na Slovensku, dovážame, a máme aj nevyužitý potenciál pre udržateľnú produkciu biomasy (teda energie), pre agroturistiku atď. Ak si pripomenieme vysokú nezamestnanosť, tak sa ukáže priestor aj pre politiky vlády pri podpore regionálnej sebestačnosti, efektívneho využívania ekosystémových služieb vrátane produkčnej schopnosti pôdy.
Zástavba by mala smerovať predovšetkým do existujúcich intravilánov (napr. na tzv. brownfields) a na menej kvalitné pôdy v prírodoochranne a krajinársky menej hodnotných územiach a prípadné zníženie ceny za odňatie pôdy sa musí viazať na jasne definované, lokálne potrebné verejnoprospešné projekty zamerané na zvyšovanie dlhodobej zamestnanosti a životaschopnosti vidieka. Pôda a krajina na nej vyvinutá patrí k nášmu jedinečnému, spoločnému dedičstvu, ktoré nikto nevyrobí a ak ju zastaviame, je nenávratne preč. Na ochranu tohto dedičstva nás pritom zaväzuje aj Európsky dohovor o krajine. Z rozvinutých krajín je známe, že ľahké a lacné možnosti odnímania pôdy pre výstavbu, vedúce k chaotickému tzv. mimomestskému rastu sídel (exurban growth) a rozlievaniu tzv. urbánnej kaše (urban sprawl), sú zdrojom čoraz väčších problémov aj v ochrane biodiverzity a krajiny, v ochrane pred dopadmi veľkých disturbancií (povodne, zosuny a i.) a pri udržateľnom využívaní ekosystémových služieb.
Naviac podľa predkladacej správy by týmto opatrením rozpočet SR prišiel o ca. 5 mil. € ročne, ktoré plynú ako príjem z poplatkov za odňatie pôdy v SR.
Sme proti plošnému zníženiu poplatku za odňatie poľnohospodárskej pôdy.
V prípade, že Ministerstvo pôdohospodárstva, životného prostredia a regionálneho rozvoja Slovenskej republiky nevyhovie hromadnej pripomienke, žiadame uskutočnenie rozporového konania, na ktoré budú písomne pozvaní nižšie uvedení zástupcovia verejnosti.
Ing. Daniel Lešinský, PhD., Agro-eko fórum, Záhonok 19, 96001 ZVOLEN (tel. 0905581076, mail: lesinsky@changenet.sk)
Ing. Ján Topercer, CSc., Botanická záhrada UK Blatnica
Pripomienka č. 1: navrhované znenie §1 vypustiť a nahradiť ho nasledovným znením:
Nariadenie vlády Slovenskej republiky č. 376/2008 Z. z., ktorým sa ustanovuje výška odvodu a spôsob platenia odvodu za odňatie poľnohospodárskej pôdy sa mení takto:
§ 1 znie: „Výška odvodu za trvalé odňatie poľnohospodárskej pôdy a za dočasné odňatie poľnohospodárskej pôdy zaradenej podľa kódu bonitovanej pôdno-ekologickej jednotky (BPEJ) do 1. až 9. skupiny je 0,1 €/m2 v prípade, že odňatie poľnohospodárskej pôdy sa vykonáva za účelom:
výstavby objektu poľnohospodárskej produkcie,
výstavby obydlia vlastníka pôdy.
Zároveň platí požiadavka, že na jedného žiadateľa, resp. na jednu parcelu nemôže byť odňatých viac ako 20 árov (0,2 ha) v jednom kalendárnom roku.“
Pripomienka č. 2: doplniť § 2 v nasledovnom znení: Výška odvodu za trvalé odňatie poľnohospodárskej pôdy a za dočasné odňatie poľnohospodárskej pôdy zaradenej podľa kódu bonitovanej pôdno-ekologickej jednotky do 5. až 9. skupiny je 5 €/m2 v prípade, že má byť pôda odňatá pre iné účely, ako uvádza § 1, a to menovite najmä pre:
developerske a iné podnikateľské zámery
investičné zámery komplexov bytovej výstavby, polyfunkčných objektov, líniové stavby a pod.
Pripomienka č. 3: doplniť § 3 v nasledovnom znení: Výška odvodu za trvalé odňatie poľnohospodárskej pôdy a za dočasné odňatie poľnohospodárskej pôdy za niektorým z účelov podľa §2 je 30 €/m2 za trvalé odňatie a 15€/ m2 za dočasné odňatie v prípade, že:
odňatie poľnohospodárskej pôdy sa vykonáva na pôde zaradenej podľa kódu bonitovanej pôdno-ekologickej jednotky do 1. až 4. Skupiny;
odňatie pôdy sa vykonáva v biologicky hodnotnom území so stupňom ochrany 2. a vyšším, resp. v území biocenier regionálneho a vyššieho významu a biokoridorov regionálneho a vyššieho významu v rámci Územných systémov ekologickej stability.
Zdôvodnenie pripomienok č. 1, 2 a 3: Pôda a krajina na nej je spoločné a jedinečné dedičstvo, ktoré zabezpečuje primárne zdroje pre fungovanie spoločnosti, ako je potrava, energia, voda a mnohé mimoprodukčné verejnoprospešné funkcie charakteru ekosystémových služieb. Preto zastávame názor, že poľnohospodársku pôdu je potrebné chrániť a využívať predovšetkým na poľnohospodárske a verejnoprospešné účely, nie rozpredať. Naviac rozpočet SR by bol takýmto plošným znížením odvodu ochudobnený o ca 5 mil. € ročne, čo je podľa nášho názoru suma, ktorá môže byť využitá veľmi účelne, napr. na cielené poradenstvo a podporu lepšieho využívania poľnohospodárskej pôdy na vidieku s cieľom minimalizovať negatívne dopady hospodárskej činnosti , posilniť zamestnanosť, ekologickú stabilitu a iné verejnoprospešné funkcie krajiny. § 2 rieši ochranu poľnohospodárskej pôdy zaradenú v skupinách 5-9. §3 rieši zvýšenie ochrany („ceny“ pôdy) v oblastiach s najvyššou bonitou (skupiny 1-4) a v ods. 2 chráni pôdu biologicky hodnotných oblastí.

References: §1

§ 1
 § 2
 § 1
 § 3
 §2
 § 2
 §3